Document ID: 32004R0877

A Bizottság 877/2004/EK rendelete
(2004. április 29.)
az egyes friss gyümölcs és zöldségfélék piacán rögzített árak bejelentése tekintetében a 2200/96/EK rendelet részletes alkalmazási szabályainak megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [1], és különösen annak 28. cikke (2) bekezdésére,
mivel:
(1) 2200/96/EK tanácsi rendelet értelmében a tagállamoknak értesíteniük kell a Bizottságot az egyes friss gyümölcs- és zöldségfélék reprezentatív piacain rögzített árakról. Az erre vonatkozó részletes végrehajtási szabályokat a gyümölcs- és zöldségágazatban alkalmazott intervenciós intézkedések és a piacról való kivonás tekintetében a 2200/96/EK tanácsi rendelet részletes alkalmazási szabályainak megállapításáról szóló, 2004. január 21-i 103/2004/EK bizottsági határozattal [2] hatályon kívül helyezett 659/97/EK bizottsági rendelet [3] állapította meg. Ezért az egyes gyümölcs- és zöldségfélék piacán rögzített árak bejelentéséről új - az átláthatóság érdekében a gyümölcs- és zöldségágazatban alkalmazott intervenciós intézkedésekre és a piacról való kivonásra vonatkozó részletes szabályoktól különálló - részletes végrehajtási szabályokat kell elfogadni.
(2) A Bizottságnak megküldött áraknak valamennyi termék tekintetében összehasonlíthatónak kell lenniük. Ezért azokat az értékesítési szakasz, a kiszerelés, a minőségi osztály és adott esetben a fajta vagy típus tekintetében az egész Közösség területén a lehetőségekhez mérten egységesen kell meghatározni. Valamennyi érintett termék tekintetében meg kell határozni a reprezentatív piacokat is. A tagállamoknak továbbá a szóban forgó árak kiszámításakor alkalmazott módszerekhez és követelményekhez kapcsolódóan adott esetben a szükséges magyarázatokat is közölniük kell a Bizottsággal.
(3) A lehető leggyorsabb információcsere biztosítása érdekében elektronikus adatátviteli eszközt kell használni.
(4) Az átláthatóság érdekében a Bizottság értesíti a tagállamokat a Közösség egész területén rögzített árakról és a közösségi átlagárról.
(5) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
(1) A 2200/96/EK rendelet 28. cikkének (1) bekezdése alapján rögzítendő árakat a válogatott, csomagolt és adott esetben raklapra rakott I. osztályú termékekre vonatkozóan csomagoló üzemi áron, 100 kilogramm nettó súlyra vetítve, euróban kell megadni.
(2) A tagállamok a 2200/96/EK rendelet 28. cikkének (1) bekezdésében említett reprezentatív piacokat az alábbiak alapján határozzák meg.
a) vagy a termőterületen, külső tulajdonságok alapján azonosítható piacokon (nagykereskedelmi piacok, árverések és egyéb olyan helyek, ahol a kereslet és kínálat ténylegesen találkozik egymással) lebonyolított ügyletek,
b) vagy a termőterület termelői és az egyéni vásárlók (nagykereskedők, kereskedők, elosztó központok és egyéb piaci szereplők) között közvetlenül létrejött ügyletek,
c) vagy az a) és a b) pontban említett ügylettípusok kombinációja.
A reprezentatív piacok jegyzékét e rendelet mellékelte tartalmazza.
2. cikk
A mellékletben felsorolt termékek tekintetében a tagállamok minden szerdán legkésőbb (brüsszeli idő szerint) déli 12.00 óráig, piaci napokra bontott értesítést küldenek a Bizottságnak a mellékletben meghatározott, az 1. cikk (2) bekezdésében említett ügyletekben érintett terméktípusokra és/vagy -fajtákra, illetve mennyiségre és/vagy minőségre vonatkozóan a mellékletben felsorolt piacokon rögzített, euró/100 kg-ban kifejezett átlagárról.
Ezeket az értesítéseket a Bizottság által megjelölt elektronikus rendszereken keresztül kell megküldeni.
A Bizottság továbbítja a tagállamoknak ezen adatokat az összes érintett termék közösségi átlagárával együtt.
3. cikk
(1) A Bizottság kérésére a tagállamok megküldik a 2. cikk első bekezdésében említett átlagárak kiszámításához használt módszerek leírását.
Amennyiben az érintett terméktípusokra és/vagy -fajtákra vonatkozó árak nem felelnek meg a mellékletben meghatározott méretnek és/vagy kiszerelésnek, a tagállamok a mellékletben meghatározott méretre és/vagy kiszerelésre vonatkozó átlagárat átváltási együttható segítségével is kiszámíthatják. Az átváltási együttható meghatározása az e bekezdés első albekezdésében említett módszer részét képezi.
(2) A Bizottság szükség esetén közös iránymutatásokat dolgoz ki az (1) bekezdésben említett módszerre vonatkozóan.
4. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 29-én.

Labels: 12
2
17
6